वैन गॉग संग्रहालय
वैन गॉग संग्रहालय एक डच कला संग्रहालय है जो स्टेडेलिज्क संग्रहालय, रिज्क्सम्यूजियम और कॉन्सर्टगेबौव के नजदीक एम्स्टर्डम साउथ में म्यूजियम स्क्वायर में विन्सेंट वैन गॉग और उनके समकालीनों के कार्यों को समर्पित है। यह संग्रहालय 2 जून 1973 को खोला गया,  और इसकी इमारतों को गेरिट रिटवेल्ड और किशो कुरोकावा द्वारा डिजाइन किया गया था।
संग्रहालय में दुनिया भर के मुकाबले वान गाग के चित्रों और कलाकृतियों का सबसे बड़ा संग्रह है। 2017 में, संग्रहालय में 23 लाख आगंतुक आए थे और यह नीदरलैंड में सबसे अधिक देखा जाने वाला संग्रहालय था, और दुनिया में 23 वां सबसे अधिक देखा जाने वाला कला संग्रहालय था । 2019 में, वैन गॉग म्यूजियम ने "मीट विन्सेंट वैन गॉग एक्सपीरियंस" लॉन्च किया, जो वैन गॉग के जीवन और कार्यों पर एक प्रौद्योगिकी-संचालित "इमर्सिव प्रदर्शनी" है, जिसने विश्व भर में प्रदर्शनियाँ की हैं।
1890 में विन्सेंट वैन गॉग की मृत्यु के बाद, उनके जो कलाकृतियाँ बेची नहीं जा सकी थीं वो उनके भाई थियो के कब्जे में चली गयीं। विंसेंट के छह महीने बाद थियो की मृत्यु हो गई, जिसने अपनी विधवा, योहाना वैन गॉग-बोंगर के कब्जे में कलाकृतियाँ छोड़ दीं। अपनी कलाकृति के ज्ञान को फैलाने की महत्वाकांक्षा के साथ विंसेंट के कई चित्रों को बेचकर, योहाना ने उनके कार्यों का एक निजी संग्रह बनाए रखा। संग्रह उनके बेटे विन्सेंट विलेम वैन गॉग को 1925 में विरासत में मिला और अंततः इन्हें एम्स्टर्डम में स्टेडेलिज्क संग्रहालय को उधार दिया गया था, जहां इन्हें कई वर्षों तक प्रदर्शित किया गया था, और बाद में 1962 में राज्य द्वारा शुरू किए गए विन्सेंट वैन गॉग फाउंडेशन में स्थानांतरित कर दिया गया था।
वैन गॉग संग्रहालय के लिए डिजाइन बनाने के लिए 1963 में डच सरकार द्वारा डच वास्तुकार और फर्नीचर डिजाइनर गेरिट रिटवेल्ड को काम दिया गया था। एक साल बाद रिटवेल्ड की मृत्यु हो गई, और इमारत 1973 तक पूरी नहीं हुई, जब संग्रहालय ने दर्शकों के लिए अपने दरवाजे खोले। 1998 और 1999 में, भवन को डच वास्तुकार मार्टियन वैन गोर द्वारा पुनर्निर्मित किया गया था, और जापानी वास्तुकार किशो कुरोकावा द्वारा एक प्रदर्शनी विंग जोड़ा गया था। 2012 के अंत में, संग्रहालय को छह महीने के लिए नवीनीकरण के लिए बंद कर दिया गया था। इस अवधि के दौरान, संग्रह से 75 कार्यों को हर्मिटेज एम्स्टर्डम में दिखाया गया था।
9 सितंबर 2013 को, संग्रहालय ने एक लंबे समय से खोई हुई वैन गॉग की कलाकृति का अनावरण किया, जो नॉर्वे की एक अटारी में वर्षों से एक अन्य चित्रकार द्वारा चित्रित मान कर रखी हुई थी। 1928 के बाद से उनके द्वारा निर्मित खोजा गया यह पहला पूर्ण आकार का कैनवास है। "मोंटमाजोर में सूर्यास्त" पेड़ों, झाड़ियों और आकाश को दर्शाता है, जिसे वैन गॉग के परिचित मोटे ब्रश के रेखांकन के साथ चित्रित किया गया है। इसे ठीक उसी दिन का कहा जा सकता है जिस दिन इसे चित्रित किया गया था क्योंकि उन्होंने अपने भाई थियो को लिखे एक पत्र में इसका वर्णन किया था और कहा था कि उन्होंने इसे पिछले दिन 4 जुलाई 1888 को चित्रित किया था।
1991 में, संग्रहालय से बीस कलाकृतियाँ चोरी हो गईं, उनमें वैन गॉग की शुरुआती पेंटिंग "द पोटैटो ईटर्स शामिल हैं" । हालांकि चोर इमारत से फरार हो गए, लेकिन 35 मिनट बाद एक लावारिस कार से चोरी की गई सभी कलाकृतियाँ बरामद कर ली गईं। तीन चित्र - "व्हीटफील्ड विद क्रो", "स्टिल लाइफ विद बाइबल", और "स्टिल लाइफ विद फ्रूट" - चोरी के दौरान बुरी तरह से फट गए थे। संग्रहालय के दो रक्षकों/चौकीदारों सहित चार लोगों को चोरी के लिए दोषी ठहराया गया और छह या सात साल की सजा दी गई। इसे दूसरे विश्व युद्ध के बाद से नीदरलैंड में सबसे बड़ी कला चोरी माना जाता है।
2002 में, संग्रहालय से दो पेंटिंग चोरी हो गईं, "नुएनेन में रिफॉर्मेड चर्च छोड़ने वाली कांग्रेगेशन" और "शेवेनिंगेन में सागर का दृश्य" । चोरी के लिए साढ़े चार साल की सजा के लिए दो डच लोगों को दोषी ठहराया गया था, लेकिन चित्रों को तुरंत बरामद नहीं कर पाया गया था। संग्रहालय ने चित्रों की वसूली के लिए अग्रणी जानकारी के लिए € 100,000 का इनाम देने की पेशकश की। एफबीआई आर्ट क्राइम टीम ने अपनी "शीर्ष दस कला अपराधों की" सूची में डकैती को सूचीबद्ध किया, और चित्रों के संयुक्त मूल्य का अनुमान यूएस $ 30 मिलियन लगाया। सितंबर 2016 में, दोनों चित्रों की खोज गार्डिया डि फिनांज़ा ने कैस्टेलमारे डी स्टैबिया, इटली में कैमोरा ड्रग तस्कर रैफ़ेल इम्पीरियल से संबंधित एक विला में की थी। वैन गॉग संग्रहालय के अनुसार, दोनों कलाकृतियां "अपेक्षाकृत अच्छी स्थिति" में पाई गईं।
संग्रहालय एम्सटर्डम-ज़ुईड के म्यूज़ियम स्क्वायर में स्थित है, पौलुस पॉटरस्ट्रैट 7 पर, स्तेदेलिज्क संग्रहालय और रिज्क्सम्युजीयम के बीच , इसकी दोनों इमारतों में से रीतवेल्ड भवन को गेरित रीतवेल्ड द्वारा निर्माण और डिजाइन किया गया और कुरोकावा विंभाग को किशो कुरोकावा द्वारा डिज़ाइन किया गया। एम्स्टर्डम-ज़ुइद में स्टैडहोडरस्केड 55 पर संग्रहालय का कार्यालय हैं।
रिटवेल्ड भवन संरचना का मुख्य हिस्सा है और इसमें कलाकृतियों के स्थायी संग्रह हैं। इसके तल आयताकार हैं और यह चार मंज़िलें उचीं है। भूतल पर एक दुकान, एक कैफे और एक परिचयात्मक प्रदर्शनी है। पहली मंजिल कालानुक्रमिक रूप से समूहीकृत वैन गॉग के कार्यों को दर्शाती है। दूसरी मंजिल चित्रों की बहाली के बारे में जानकारी देती है और इसमें मामूली अस्थायी प्रदर्शनियों के लिए जगह है। तीसरी मंजिल में वान गाग के समकालीनों के चित्रों को स्वयं वान गाग के काम के संबंध में दिखाया गया है।
कुरोकावा विंग का उपयोग प्रमुख अस्थायी प्रदर्शनियों के लिए किया जाता है। इसकी एक अंडाकार डिजाइन वाली मंजिल है और यह तीन मंजिला ऊंची है। कुरोकावा विंग का प्रवेश द्वार रिटवेल्ड बिल्डिंग से एक सुरंग के माध्यम से है।
संग्रहालय में दुनिया का वैन गॉग के बनाए चित्रों का सबसे बड़ा संग्रह है जिसमें 200 कलाकृतियाँ, 400 चित्र और कलाकार के 700 पत्र हैं।
मुख्य प्रदर्शनी वान गाग के कलात्मक जीवन के विभिन्न चरणों का वर्णन करती है।
स्थायी संग्रह में कलाकार के नौ स्व-चित्र और 1882 की उनकी कुछ शुरुआती पेंटिंग भी शामिल हैं।
संग्रहालय में वान गाग के समकालीनों के द्वारा इम्प्रेशनिस्ट और पोस्ट-इंप्रेशनिस्ट आंदोलनों में बनाई गईं उल्लेखनीय कलाकृतियां भी हैं और 19 वीं शताब्दी के कला इतिहास से विभिन्न विषयों पर व्यापक प्रदर्शनियां हैं।
संग्रहालय में अगस्टे रोडिन और जूल्स डालौ की मूर्तियां हैं, और जॉन रसेल, एमिल बर्नार्ड, मौरिस डेनिस, कीस वैन डोंगेन, पॉल गाउगिन, एडौर्ड मानेट, क्लाउड मोनेट, ओडिलॉन रेडॉन, जॉर्जेस सेरात, पॉल साइनैक और हेनरी डी टूलूज़ लौट्रेक की पेंटिंग हैं। ।
2000 के बाद से, संग्रहालय में आगंतुक आँकणा 12 लाख और 19 लाख प्रति वर्ष के बीच था। 2010 से 2012 तक, यह नीदरलैंड में सबसे अधिक देखा जाने वाला संग्रहालय था। 2015 में, संग्रहालय में 19 लाख आगंतुक आए थे। यह नीदरलैंड में दूसरा सबसे अधिक देखा जाने वाला संग्रहालय था, रिज्क्सम्यूजियम के बाद, और दुनिया का 31वां सबसे अधिक देखा जाने वाला कला संग्रहालय है।